Monika Jagaciak

Monika "Jac" Jagaciak Jankic ( ahoskatua; Poznań, Polonia, 1994ko urtarrilaren 15a) modeloa da. 2007an IMG Models-ekin sinatu ostean, Jagaciak-ek «Jac» ezizena jaso zuen agentziaren aldetik.

 Ibilbidea 

 Ibilbide goiztiarra eta eztabaida (2007–08) 
2007an hasi zen modelatze-lanetan, ahizpak GAGA Models agentziaren casting batean izena emateko konbentzitu zuenean, Poloniako merkataritza-zentro batean. IMG bidez kontratatu zuten eta 2007ko uztailean Frantziako Jalouse aldizkarian agertu zen. Hamahiru urte zituela, Hermes markarako kanpaina batean parte hartu zuen 2007ko udazken/negu denboraldian Daria Werbowyrekin batera, artean eskolan zeudela, izena eman zuten 600 lehiakide baino gehiagori postua kenduta. Jagaciakek behin esan zuen ez zuela Hermes marka ezagutzen, eta ez zuela inoiz entzun Peter Lindbergh argazkilariaren izenik ere. Bere argazkiak kritikatu egin zituen gizarteko sektore batek, neskato batentzat sexualegiak zirela uste zuen eta. Handik gutxira, Jagaciak nazioartera bidaiatzen hasi zen, 2008an Japoniara bidaiatu zuen, eta hantxe agertu zen Elle aldizkariaren azalean. 2008ko maiatzean, bigarren aldiz agertu zen Jalouse aldizkariaren azalean, eta 2008ko urrian Harper's Bazaar eta Spur ren bertsio japoniarrean ere agertu zen. Jagaciak Australiako Voguen agertzekoa zen, baina editoreak uste izan zuen ez zela behar bezain heldua eta, adin mugak zirela eta, ezin izan zuen desfilatzen hasi urte batzuk pasatu arte.

Jagaciakek gaztetan izan zuen arrakastak eztabaida sortu zuen, eta hori areagotu egin zen 2008an, hamalau urterekin, Australian Fashion Weekerako desegokitzat jo zenean. Modelo gazteen sexualizazioak eragindako kritiken ostean, Australian Fashion Week jaialdiaren antolatzaileek debekatu egin zieten 16 urtetik beherakoei desfilatzea. Jagaciak, bere burua behar bezain heldua zela sentitzen zuenak, erabakia «ergela» zela pentsatu zuen. Gemma Ward modeloa ez zuten zalantzan jarri 2003an, hamabost urterekin, desfile bera egin zuenean edo Tallulah Mortonek hamahiru urterekin, bi urte beranduago, pasarela berean debutatu zuenean. Bere amak, Marlenak, esan zuen beti laguntzen ziola bere aurkezpenetara, eta ez zuela inoiz arriskuan jarriko.

 Pasarela-debuta (2009–oraina) 
Hamabost urte zituela, New York Fashion Weeken debuta egin zuen, eta Donna Karan eta Calvin Klein markentzat desfilatu zuen. Bere ibilera indartsuarengatik egin zen ezagun,eta, Hervé Légerren pasabidean erorikoa izan zuen arren, Shiatzy Chen, Marc Jacobs eta Marni-ren desfilea itxi zuen. Milan Fashion Weeken desfilatu zuen Prada, Dolce & Gabbana, Fendi, Versace eta beste marka batzuentzat, baina bere adinak Paris Fashion Weeken parte hartzea eragotzi zion. Hainbat aldizkaritako azala izan da. Francisco Costa diseinatzaileak hauxe esan zuen Calvin Kleinen irudia bihurtu zenean: «Denboraz kanpoko edertasuna du, eta horrek oso moldakor egiten du, modaren promesa bihurtuz».

FW10en kanpainetan Valentino, Alberta Ferretti, Chanel Beauty, Marc Jacobs eta Alberta Ferrettiren Filosofia sartu zituen. Hala ere, Calvin Kleinekin zuen kontratua hurrengo urtean bukatu zen eta Lara Stonek ordezkatu zuen. 2011ko udaberrian, Tommy Hilfiger-en desfilea zabaldu zuen, eta Derek Lam eta Richard Chai LOVErena itxi.

2013an, Jac-ek Victoria's Secret Fashion Show-ean egin zuen debuta, eta bi urtez jarraian itxi zuen Pink segmentua, Victoria's Secret-en azpimarka.

2015ean, Victoria's Secreteko aingeru bihurtu zen. Hurrengo urtean utzi egin zuen sinadura hori.

 Bizitza pertsonala 
Jagaciak Branislav Jankic argazkilari serbiarrarekin ezkondu zen 2017an. 2019ko abuztuaren 10ean jaiotako Mila Jankic izeneko neskatoaren ama izan zen.

 Erreferentziak 

 Kanpo estekak 

Kategoria:Poznańdarrak
Kategoria:Poloniako modeloak
Kategoria:Emakume modeloak